Meddelelse om indledning af en fornyet undersøgelse (foranstaltningers ophør) af antidumpingforanstaltningerne vedrørende importen af visse ringmekanismer med oprindelse i Folkerepublikken Kina

(2002/C 21/08)

Efter offentliggørelsen af en meddelelse om det forestående ophør(1) af de gældende antidumpingforanstaltninger vedrørende importen af visse ringmekanismer med oprindelse i Folkerepublikken Kina (det pågældende land) har Kommissionen modtaget en anmodning om en fornyet undersøgelse i henhold til artikel 11, stk. 2, i Rådets forordning (EF) nr. 384/96(2), senest ændret ved Rådets forordning (EF) nr. 2238/2000(3) (grundforordningen).

1. Anmodning om fornyet undersøgelse

Anmodningen blev indgivet den 24. oktober 2001 af følgende EF-producenter: Koloman Handler AG og Krause Ringbuchtechnik GmbH (ansøgerne), der tegner sig for en væsentlig del, i dette tilfælde over 80 %, af den samlede produktion i Fællesskabet af ringmekanismer. Anmodningen vedrørte ikke Malaysia, som er det andet land nævnt i meddelelsen om det forestående ophør.

2. Vare

Den vare, der er omfattet af undersøgelsen, er ringmekanismer med oprindelse i Folkerepublikken Kina. De består af to rektangulære stålplader eller -bånd, hvortil er fastgjort mindst fire halvringe af stål, og holdes sammen af en dækplade af stål. De kan åbnes enten ved at trække i halvringene eller med en lille triggermekanisme af stål fastgjort til ringmekanismen (den pågældende vare). Ringmekanismerne tariferes i øjeblikket under KN-kode ex 8305 10 00. Denne KN-kode angives kun til orientering.

3. Gældende foranstaltninger

De gældende foranstaltninger vedrørende den pågældende vare er en endelig antidumpingtold, der indførtes ved Rådets forordning (EF) nr. 119/97(4), ændret ved Rådets forordning (EF) nr. 2100/2000(5).

4. Årsagen til den fornyede undersøgelse

Anmodningen blev indgivet, fordi foranstaltningernes udløb sandsynligvis vil føre til, at der fortsat eller igen vil forekomme dumping og blive forvoldt EF-erhvervsgrenen skade.

På baggrund af bestemmelserne i artikel 2, stk. 7, i grundforordningen fastsatte ansøgerne den normale værdi for Folkerepublikken Kina på grundlag af prisen i et passende land med markedsøkonomi, som er nævnt i punkt 5.1, litra c) i denne meddelelse. Påstanden om, at der fortsat finder dumping sted, er baseret på en sammenligning af den normale værdi, fastsat som nævnt i foregående punktum, og prisen for den pågældende vare ved eksport til Fællesskabet.

På dette grundlag er den beregnede dumpingmargen betydelig.

Ansøgerne har fremlagt bevis for, at den pågældende vare fortsat importeres fra Folkerepublikken Kina til Fællesskabet i betydelige mængder.

Importens indtrængen på markedet i Fællesskabet fra Kina i betydelige mængder og til dumpingpriser i den periode, hvor der var indført foranstaltninger, viser, at det efter al sandsynlighed fortsat eller igen vil være tilfældet, hvis foranstaltningerne udløber.

Ansøgerne peger endvidere på, at eksportørerne/producenterne af den pågældende vare fra Folkerepublikken Kina i den periode, hvor der har været foranstaltninger, forsøgte at undergrave de afhjælpende virkninger af de eksisterende foranstaltninger ved absorptionspraksis som fastslået ved Rådets forordning (EF) nr. 2100/2000.

Hvad angår skade, hævder ansøgerne, at den pågældende vare er blevet importeret i betydelige mængder trods de gældende foranstaltninger, og dette bidrog til EF-erhvervsgrenens sårbare situation, hvilket viste sig ved faldet i EF-erhvervsgrenens markedsandel og de negative virkninger for EF-erhvervsgrenens globale resultater og finansielle situation. Konstante eller forøgede importmængder til dumpingpriser ville, hvis foranstaltningerne blev fjernet, efter al sandsynlighed resultere i en yderligere væsentlig forværring af erhvervsgrenens situation.

5. Procedure

Kommissionen har efter høring af det rådgivende udvalg fastslået, at der foreligger tilstrækkelige beviser til at begrunde indledningen af en fornyet undersøgelse, og iværksætter hermed en undersøgelse i overensstemmelse med artikel 11, stk. 2, i grundforordningen.

5.1. Procedure for bestemmelse af sandsynligheden for dumping og skade

Ved undersøgelsen vil det blive fastslået, om der er sandsynlighed for, at foranstaltningernes ophør vil føre til fortsat eller fornyet dumping og skade.

a) Spørgeskemaer

For at indhente de oplysninger, som den anser for nødvendige til sin undersøgelse, vil Kommissionen sende spørgeskemaer til EF-erhvervsgrenen og alle producentsammenslutninger i Fællesskabet, eksportørerne/producenterne i Folkerepublikken Kina, alle sammenslutninger af eksportører/producenter, importørerne, alle importørsammenslutninger, der er nævnt i anmodningen, eller som samarbejdede i forbindelse med den undersøgelse, der førte til de foranstaltninger, der er omfattet af denne fornyede undersøgelse, samt til myndighederne i det berørte eksportland.

Under alle omstændigheder bør alle parter omgående kontakte Kommissionen pr. tefax for at få fastslået, om de er opført i anmodningen, og for om nødvendigt at anmode om et spørgeskema inden for den frist, der er fastsat i punkt 6, litra a), nr. i), da den frist, der er fastsat i punkt 6, litra a), nr. ii) i denne meddelelse, gælder for alle interesserede parter.

b) Indhentning af oplysninger og afholdelse af høringer

Alle interesserede parter anmodes om at tilkendegive deres synspunkter, indgive andre oplysninger end besvarelser af spørgeskemaet og fremlægge dokumentation herfor. Sådanne oplysninger og dokumentation skal være Kommissionen i hænde inden for den frist, der er fastsat i punkt 6, litra a, nr. ii) i denne meddelelse.

Kommissionen kan endvidere høre interesserede parter, forudsat at de fremsætter anmodning herom og godtgør, at der er særlige grunde til, at de bør høres. En sådan anmodning skal indgives inden for den frist, der er fastsat i punkt 6, litra a), nr. iii) i denne meddelelse.

c) Udvælgelse af et land med markedsøkonomi

Kommissionen påtænker at anvende Indien som et passende land med markedsøkonomi med henblik på fastsættelse af den normale værdi for Folkerepublikken Kina i overensstemmelse med artikel 2, stk. 7, i grundforordningen. Interesserede parter opfordres til at fremsætte bemærkninger til dette valg inden for den særlige frist, der er fastsat i punkt 6, litra b) i denne meddelelse.

5.2. Procedure for vurdering af Fællesskabets interesser

Der vil i overensstemmelse med artikel 21 i grundforordningen blive truffet beslutning om, hvorvidt det er i Fællesskabets interesse at opretholde antidumpingforanstaltningerne, hvis det bekræftes, at der er sandsynlighed for fortsat eller fornyet dumping og skade. Derfor kan EF-erhvervsgrenen, importører, deres repræsentative sammenslutninger, repræsentative brugere og repræsentative forbrugerorganisationer give sig til kende, indgive oplysninger til Kommissionen og anmode om at blive hørt inden for de generelle frister, der er fastsat i punkt 6, litra a), nr. ii) og 6, litra a), nr. iii) i denne meddelelse, forudsat at de kan bevise, at derer en objektiv forbindelse mellem deres aktiviteter og den pågældende vare. Det skal bemærkes, at der kun tages hensyn til oplysninger, der indgives i henhold til artikel 21, hvis de er behørigt dokumenterede ved indgivelsen.

6. Frister

a) Generelle frister

(i) For parter til at anmode om et spørgeskema

Alle interesserede parter, som ikke samarbejdede i forbindelse med den undersøgelse, der førte til de foranstaltninger, der er omfattet af denne fornyede undersøgelse, bør hurtigst muligt og senest 15 dage efter offentliggørelsen af denne meddelelse i De Europæiske Fællesskabers Tidende anmode om et spørgeskema.

(ii) For parter til at give sig til kende og indgive besvarelser af spørgeskemaet og andre oplysninger

Alle interesserede parter skal, hvis der skal tages hensyn til deres redegørelser i forbindelse med undersøgelsen, give sig til kende over for Kommissionen, fremsætte deres synspunkter og indgive besvarelser af spørgeskemaet eller andre oplysninger inden for en frist på 40 dage fra datoen for offentliggørelsen af denne meddelelse i De Europæiske Fællesskabers Tidende, medmindre andet er angivet. Det skal bemærkes, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte periode.

(iii) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

b) Særlig frist for udvælgelse af et land med markedsøkonomi

Parter i undersøgelsen kan ønske at fremsætte bemærkninger til valget af Indien, der som nævnt i punkt 5.1, litra c) i denne meddelelse påtænkes anvendt som land med markedsøkonomi med henblik på fastsættelse af den normale værdi for Folkerepublikken Kina. Sådanne bemærkninger skal være Kommissionen i hænde inden for en frist på ti dage efter datoen for offentliggørelsen af denne meddelelse i De Europæiske Fællesskabers Tidende.

7. Skriftlige redegørelser, besvarelser af spørgeskemaet og korrespondance

Alle redegørelser og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-post, telefon-, telefax- og/eller telexnummer.

Kommissionens adresse: Europa-Kommissionen Generaldirektoratet for Handel

Direktorat B og C

TERV - 0/13 B - 1049 Bruxelles Fax (32-2) 295 65 05 Telex 21877 COMEU B.

8. Manglende samarbejdsvilje

I tilfælde, hvor en af de interesserede parter nægter at give adgang til nødvendige oplysninger eller på anden måde undlader at meddele dem inden for fristerne eller lægger væsentlige hindringer i vejen for undersøgelsen, kan der i henhold til artikel 18 i grundforordningen træffes afgørelser, positive eller negative, på grundlag af de foreliggende faktiske oplysninger.

Konstateres det, at en interesseret part har indgivet urigtige eller vildledende oplysninger, tages der ikke hensyn til sådanne oplysninger, og der kan gøres brug af de foreliggende faktiske oplysninger.

(1) EFT C 122 af 25.4.2001, s. 2.

(2) EFT L 56 af 6.3.1996, s. 1.

(3) EFT L 257 af 11.10.2000, s. 2.

(4) EFT L 22 af 24.1.1997, s. 1.

(5) EFT L 250 af 5.10.2000, s. 1.